Edukacijski program 6. Međunarodnog studentskog festivala – STIFF, otvara Giovanni Robbiano

Na ovogodišnjem, šestom izdanju Međunarodnog studentskog filmskog festivala – STIFF (Rijeka, Art-kino, 17. – 20. 10.), moći će se pogledati 45 sjajnih kratkometražnih igranih, animiranih i dokumentarnih filmova iz preko 20 zemalja svijeta.

Ovogodišnja tema festivala je **Strah**, stoga će se kroz program 6. STIFF-a diskutirati o uzrocima i posljedicama kulture straha, o interesima, ulogama i narativima koji nas plaše i stvaraju individualnu, ali i opću nesigurnost. Na šokantan, duhovit, poetičan, hrabar i metaforičan način, filmovi ove godine promatraju malog čovjeka u vrtlogu suvremenog društva.

U skladu s temom, bogat edukativan program pod nazivom **Fearless Filmmaking** će se kroz seriju radionica, predavanja i tribina usmjeriti na metode otpora, borbe protiv straha i opresije, s naglaskom na kreativne i hrabre izražaje i odluke u filmu i umjetnosti.

Svakako treba istaknuti intenzivnu trodnevnu radionicu *razvoja scenarija* pod vodstvom renomiranog scenarista, redatelja i profesora **Giovannija Robbiana** na kojoj će se polaznici baviti analizom i razvojem scenarija s fokusom na njihove ideje i projekte.  
G. Robbiano je predavao na mnogim sveučilištima u Italiji i Francuskoj. Bio je pročelnik međunarodnog odjela na Filmskoj i televizijskoj školi Akademije izvedbenih umjetnosti u Pragu (FAMU), te predavač i konzultant pri Venecijanskom i Berlinskom međunarodnom filmskom festivalu.  
**Radionica će se održati od 15. do 17. listopada 2019. godine s početkom u 17 sati u prostoru Mini Art-kina.**  
Broj polaznika je ograničen, stoga je potrebno poslati kratko motivacijsko pismo i svoje podatke za kontakt na office@studentfilmfestival.eu. **Rok za prijavu je 9. listopada 2019.**

Osim radionice scenarija, dvodnevna *radionica o distribuciji* "Distribuiraj to!" pod vodstvom producentice i redateljice **Morane Komljenović**uputit će polaznike u svijet mogućnosti i metoda distribucije audiovizualnih djela s fokusom na suvremene tendencije.  
Edukativni program prilagođen je osobama raznih razina znanja i iskustava, a namijenjen je redateljima, producentima, kulturnim djelatnicima u audiovizualnoj industriji, studentima raznih usmjerenja kao i zainteresiranim pojedincima.  
**Radionica je otvorena za javnost, a održat će se 19. listopada u 15 sati i 20. listopada s početkom u 14 sati u Mini Art-kinu.**

One koji smatraju da se filmom nemoguće baviti bez *financijske podrške*institucija razuvjerit će članovi riječko-sisačkog **B.A.K.A.kolektiva** koji će podijeliti iskustvo rada na potpuno nezavisnom igranom filmu "**Ples bijelog ljeta**".  
O produkcijskim uvjetima ovog filma govorit će **Goran Nježić**, producent, koscenarist i koredatelj i **Sara Salamon**, snimateljica i montažerka. Cilj radionice je prikazati mogućnosti i ograničenja indie produkcije kroz analizu kadrova i produkcijskih zahvata s naglaskom na hrabrost u izričaju.  
**Radionica je otvorena za javnost, a održat će se u subotu, 19. listopada s početkom u 12 sati u Mini Art-kinu.**

Međunarodni studentski filmski festival STIFF, festival posvećen studentskom filmu čija je svrha predstavljanje najbolje svjetske studentske produkcije široj publici, organiziraju Udruga [Filmaktiv](http://www.filmaktiv.org/)i Studentski kulturni centar Sveučilišta u Rijeci, uz suorganizaciju [Art-kina](https://www.art-kino.org/hr). Podupiru ga Hrvatski audiovizualni centar ([HAVC](https://www.havc.hr/)), [Grad Rijeka](https://www.rijeka.hr/), [Primorsko-goranska županija](https://www.pgz.hr/), [Sveučilište u Rijeci](https://uniri.hr/), [Zaklada Kultura nova](https://kulturanova.hr/) i [Nacionalna zaklada za razvoj civilnog društva](https://zaklada.civilnodrustvo.hr/).

Sve novosti o STIFF-u pratite na [službenim starnicama](https://studentfilmfestival.eu/) festivala